Praia: profesor é akuzadu di mata mudjer frenti sê fidju menor.
Trajédia kontisi na fim di tardi di onti, 4 di julhu na Vila Nova.
Um profesor di eskola sekundáriu konxidu pá Aílton di serka di 30 anu, stá ser akuzadu di mata mudjer di nomi Amândia ku faka frenti di sês fidju menor. Tudu kontisi na fim di tardi di onti dia 4 di julhu, na Vila Nova sidadi Praia.
Segundu informasons avansadu djuntu di vizinhus, kazal staba ku prublema na relason dja tem bom tempu.
” És staba dentu um kuartu na kaza di mai di Aílton na Vila Nova, Aílton tranka porta pá dentu pá ninguém ka entra. Dipôs di txeu diskuson obidu gritu di Amândia ku sê fidju ki tem kuazi um anu. ” Konta um vizinha.
Nês momentu, kontinua fonti di jornal a Nação, irmã di Aílton, txoma vizinhus pá tenta abri porta, kuandu és konsigui abri porta és atxa kazal na txom, tudu dois ku pankadas di faka.
Mudjer també profesora di língua purtugues na liseu Alfredo da Cruz Silva na Santa Cruz, Mori logu dipôs y omi lebadu pá servisu di urgênsia di hospital Agostinho Neto undi és mandal faxi pá bloku operatóriu.
Inda sem um verson ofisial tem kenha ki tá flá má tudu dois dá kumpanheru ku faka. Pá otu ladu uns tá flá má Aílton mata mudjer ku faka y dipôs tenta mata sê kabesa undi é dá golpis di faka na sê korpu.
Amândia tá moraba na zona di Ponta Belém. Kazu djá stá tá ser investigadu pá polísia.
“A Nação/ DYPK”
kea_Latn kea_Latn kea_Latn kea_Latn kea_Latn kea_Latn kea_Latn kea_Latn ast_Latn por_Latn